
ОБЩИНСКИ СЪВЕТ – ВАРНА

ПРЕДСЕДАТЕЛ



ДО

Г-ЖА АЛБЕНА ПАВЛОВА
ДИРЕКТОР НА СУ „ГЕО МИЛЕВ“
ГР. ВАРНА

Уважаема госпожо директор,

Уважаеми учители, 

Скъпи ученици,

За мен е удоволствие от името на Общински съвет – Варна и от мое име да Ви поздравя по повод началото на новата учебна 2020/2021 година. 

Този 15-ти септември е още по-вълнуващ. Училищните дворове ще се изпълнят с радост и усмивки след принудителна ваканция. След дългата раздяла в класните стаи отново ще се срещнат приятелствата, игрите, училищните емоции, мечтите.  

На този ден имаме основание за оптимизъм, защото Вашето училище показа, че може да бъде гъвкаво, да намира решения на необичайни казуси, да прилага нови модели на обучение. Сигурен съм, че и през тази учебна година ще осигурите спокойна и безопасна среда за децата и ще докажете, че образованието във Варна е на много високо ниво. 

Уважаеми учители,

В безпрецедентната ситуация, породена от COVID-19, Вие проявихте отговорност, новаторство и най-вече силен дух в името на децата на Варна, за което искрено благодаря. Желая Ви здраве и сили и през новата учебна година. Уверен съм, че ще продължите да влагате в работата си сърце и душа и ще имате много поводи за радости.

Скъпи ученици, 

 
В днешните предизвикателства се уверихме колко важни са образованието и знанието. Те са ключът към просперитета – и личния, и този на обществото ни. Затова учете усърдно, за да бъдете свободни, успешни, достойни хора. На тези от Вас, които за първи път ще чуят училищния звънец тук, вярвайте в себе си! Очакват Ви интересни и запомнящи се години!

ЧЕСТИТ ПРАЗНИК И НА ДОБЪР ЧАС!

Тодор Балабанов                                                Варна, 15 септември 2020 г.
Председател на Общински съвет – Варна
гр. Варна, бул. „Осми приморски полк”43, тел. +35952/ 820 028, www.varnacouncil.bg

